《泛若耶谿》
唐代·丘为

结庐若耶里，左右若耶水。无日不钓鱼，有时向城市。

溪中水流急，渡口水流宽。每得樵风便，往来殊不难。

一川草长绿，四时那得辨。短褐衣妻儿，馀粮及鸡犬。

日暮鸟雀稀，稚子呼牛归。住处无邻里，柴门独掩扉。

作者简介：丘为，苏州嘉兴人。事继母孝，常有灵芝生堂下。累官太子右庶子。致仕，给俸禄之半以终身。年八十馀，母尚无恙。及居忧，观察使韩滉以致仕官给禄，所以惠养老臣，不可在丧而异，惟罢春秋羊酒。卒年九十六。与刘长卿善，其赴上都也，长卿有诗送之，亦与王维为友。诗十三首。